L-omelija tal-Arċisqof Charles J. Scicluna Il-Konkatidral ta' San Ġwann, il-Belt Valletta 25 ta' Diċembru 2018 Dun Ġorġ Preca għallimna ngħożżu silta minn dan l-Evanġelju li għadna kemm qrajna. Dan huwa l-vers 14 tal-ewwel kapitlu tal-Evanġelju ta' San Ġwann. Hu kien jgħallimna ngħożżu din is-sentenza sabiħa: "Verbum Dei caro factum est". Fi tfuliti kont titla' fuq il-karozza tal-linja u taraha miktuba mdawra b'ħafna affarijiet oħrajn imma almenu kien ikun hemm ukoll din is-sentenza. Kont tmur fid-djar u tara xi stiker b'dawn il-kelmiet qaddisa. Kienet kultura li introduċa dan is-saċerdot qaddis u tfakkarna f'misteru kbir: l-Iben ta' Alla sar bniedem. Hu propju dan li qegħdin niċċelebraw illum f'din il-festa solenni tal-Milied. Ħafna drabi fis-silta li għadna kemm smajna bl-Ingliż tidwi l-kelma 'dawl', 'luce' bit-Taljan, 'light'. Hemm sentenza li tagħmlilna kuraġġ u llum timliena bit-tama. "Id-dawl jiddi fid-dlam, id-dlam ma għelbux" (Ġw 1:5). " U għalhekk illum nifirħu fid-dawl ta' Ġesu għax fid-dawl tiegħu aħna naraw risposta għad-dlamijiet li kultant fil-ħajja jegħlbuna. F'dan il-jum ta' dawl, ejjew nimtlew bit-tama. Kull fejn naraw id-dlamijiet f'ħajjitna, ejjew inħallu 'l Ġesu jiddi bid-dawl tiegħu. Jekk aħna mtaqqlin bid-dlam tad-dnub jew tal-vizzju, tas-solitudni, bid-dlam tar-regħba, ejjew nilqgħu lil Ġesu li bid-dawl tal-verità tiegħu jsaffina, idawwalna, iqawwina u jagħmlilna kuraġġ. Arċisqof ta' Malta ﻿Ir-ritratti ser ikunu aċċessibbli fuq il-websajt tar-Ritratti Uffiċjali tal-Arċidjoċesi ta' Malta. Ritratti: knisja.mt/ritratti
"It-tama tal-Milied: id-dawl ta' Ġesù li jegħleb id-dlamijiet" – L-Arċisqof